《秋雨》
元代·仇远

杜陵昔日歌秋风，卷去屋上茅三重。
村翁今夜叹秋雨，冲倒檐前墙数堵。
瓦倾栋挠直见天，寒侵素被不得眠。
相如家徒四壁立，我比相如尤可怜。
钱唐近报融风起，瓦砾尘埃半城市。
霜餐露宿人遑遑，衣食难谋况居止。
呼童向晓收篁芦，补篱织箔聊枝梧。
雨飘有限行且止，秋阳余暖留桑榆。
呜呼居得一日且一日，丈夫安能事一室。

作者简介：仇远(1247年～1326年），字仁近，一字仁父，钱塘（今浙江杭州）人。因居余杭溪上之仇山，自号山村、山村民，人称山村先生。元代文学家、书法家。元大德年间(1297~1307)五十八岁的他任溧阳儒学教授，不久罢归，遂在忧郁中游山河以终。